અમૃતલાલ વેગડનો જન્મ ૩ ઓક્ટોબર, ૧૯૨૮ના રોજ ગોવામલ વેગડને ત્યાં થયો હતો. તેમના પિતા માધાપર, કચ્છના વતની હતા, જેઓ બંગાળ, નાગપુર રેલવે લાઇનના ગોંદિયા-જબલપુર ભાગમાં રેલવે કોન્ટ્રાક્ટર તરીકેનું કામ કરતા હતા અને ૧૯૦૬માં જબલપુરમાં સ્થાયી થયા હતા. અમૃતલાલ વેગડ ગુજરાતી અને હિંદી ભાષાના જાણીતા લેખક હોવાની સાથે ચિત્રકાર હતા. તેમણે વિશ્વ ભારતી યુનિવર્સિટી, શાંતિનિકેતન ખાતે નંદલાલ બોઝ જેવા શિક્ષકોના હાથ નીચે ૧૯૪૮થી ૧૯૫૩ દરમિયાન તાલીમ મેળવી હતી. અમૃતલાલ વેગડને ‘સૌંદર્યની નદી નર્મદા’ માટે ૨૦૦૪નો સાહિત્ય અકાદમી પુરસ્કાર મળ્યો હતો. તેમને મધ્ય પ્રદેશ રાજ્ય સાહિત્ય પુરસ્કાર અને રાષ્ટ્રપતિ પુરસ્કાર મળ્યા હતા. હિંદી માટે તેમને મહાપંડિત રાહુલ સાંકૃત્યાયન પુરસ્કાર પ્રાપ્ત થયો હતો. તેમણે ગુજરાતીમાં લોક વાર્તાઓ અને નિબંધો ‘થોડું સોનું, થોડું રૂપું’ નામના પુસ્તક રૂપે લખ્યા છે. અન્ય પુસ્તકોમાં ‘અમૃતસ્ય નર્મદા’ અને ‘તીરે તીરે નર્મદા’ છે. તેમણે આ પુસ્તકોનું ગુજરાતી સાથે અંગ્રેજી, બંગાળી અને મરાઠીમાં ભાષાંતર કર્યુ હતું.